Muidugi võime eksida. Arvame et teises inimeses on mingi koht tühi, kuid viga on meis endis kuna me ei oska õieti vaadata. Sellisel juhul on tühi koht hoopis enda vaatamisoskuses.    Öeldakse et meil ei tohiks teiste inimeste kohta olla mingeid ootusi, sest sellisel juhul me loome teisest  endale mingi kujutluspildi mis ei pruugi olla tõene ja kui me selle tõe ükskord avastame, oleme pettunud ja solvunud. Ütlus, mitte omada ootusi, kõlab veidi halvasti ja tähendab et inimestest polekski justkui midagi head oodata. Kuid kui ütleme et me aktsepteerime teiste ja enda ebatäiuslikust, tähendab see sisuliselt samuti et ei tohiks luua ootusi. Selle vahega et me ei loo teisest inimesest mingit etaloni või mõõdupuud millega siis tegelikku inimest võrrelda, vaid vaatame inimest otse, vahetult. Vaatame  tema tugevalt valgustatud kohti ja kohti mis on poolhämarad, või hoopis olematult mustad. Selles oligi minu selle jutu mõte. Aktsepteerida et on olemas kohad mida pole.    Selle vaatamisega on küll selline lugu et sisuliselt tähendab see ju huvi tundmist teise inimese olemuse vastu. Ja et oleks võimalik vaadata, tuleb ka näidata. Kui oma olemust peidus hoiame, pole vaatamine võimalik. Kui meil pole võimalik või me ei soovi vaadata milline inimene on, siis pole teist teed kui tunda seda kuidas ta  meile mõjub. Lähtuda sümpaatiast- ebasümpaatiast ja nendest tulenevatest emotsioonidest. Varem või hiljem satume teise inimese ebatäiuslikele kohtadele mis tekitavad meis ebasümpaatiat. Ebasümpaatial aga on omadus suureneda nagu veereval lumepallil.    Päriselu muidugi ei käi nii lihtsate valemite järgi. Päriselus lihtsalt alatihti hoiame oma õrna hinge ja tema mustrit peidus ja oleme üsna suures teadmatuses millised meie lähedaste hinged siiski tegelikult on. Ega me enda omagi päris täpselt ei  tea. Tihti ütleme midagi mis enda puudujäägist tingituna on solvav meie lähedasele. Ega me meelega ei solva, kuid kogu hingeelu keerukuse juures on ikka midagi mida me nii hästi ei valda ja öeldu riivab vaid veidi lähedase hinge. See on lumepalli veeremise algus.